Gandia millorarà l'entorn de l'estació de Renfe després de la cessió de terrenys d'Adif
14 abril 2025

## Gandia millorarà l'entorn de l'estació de Renfe després de la cessió de terrenys d'Adif14 abril 2025Última actualització: 14 abril 2025

![](../gestion/img/366f3104cf4780df055bf9b58ee44886813f438da940031cefd815ed8b00af84.jpg)  
  

Les coportaveus del Govern local, ****Alícia Izquierdo**** i ****Balbina Sendra****, han comparegut aquest migdia per fer l’habitual resum dels assumptes més destacats que s’han tractat a la Junta de Govern Local.

Així, l’assumpte més destacat és, sens dubte, l’aprovació de dos convenis de concessió administrativa a l’Ajuntament de Gandia dels terrenys propietat d’Adif, situat dins del recinte de l’estació de Gandia. És a dir, l’entorn de l’estació. D’una banda, l’esplanada i la zona enjardinada d’accés i, d’altra, la de l’estació d’autobusos de la part del darrere. L’acord té una vigència de 75 anys, no contempla contraprestacions econòmiques i permetrà al consistori actuar en la zona per millorar-la i humanitzar-la des del punt de vista urbanístic i verd, alhora que l’obliga a la seua neteja i manteniment.

“Turísticament també és un espai important. Pensem que les estacions com la de Gandia solen ser, en moltes ocasions, el primer espai que veuen els nostres visitants quan arriben a la ciutat i la intenció de l’executiu és millorar-lo i adequar-lo perquè eixa primera impressió siga la millor possible. És una notícia a celebrar per la ciutat”, ha explicat Sendra.

D’altra banda, Izquierdo ha informat de l’aprovació de les ajudes del programa de foment de la regeneració i renovació urbana i rural del Pla Estatal de Vivenda 2028-2022 (ARRUR Raval-Gandia), de les quals s’han beneficiat amb 55.000 euros la Comunitat de propietaris Sant Salvador, 61 i un habitatge particular amb 19.000 euros.

La primera tinenta d’Alcaldia també ha detallat l’aprovació d’una nova tanda de subvencions a diferents col·lectius de la ciutat: Tigres de Gandia Beisbol (4.000 €); Jubilats i Pensionistes de la Safor (3.000 €); Escola Popular Ca Saforaui (5.000 €); Associació d’Empresaris de la Safor-AES (15.000 €); Federació d’Empresaris de la Safor-FAES (16.000 €) i 50.000 euros de subvenció directa, mitjançant conveni, al Consell dels Joves de Gandia.

“També hem sol·licitat a la Vicepresidència Primera i Conselleria de Serveis Socials, Igualtat i Vivenda, una subvenció de 120.000 euros destinada a facilitar solucions residencials a persones en situació d’especial vulnerabilitat (Pla estatal d’accés a la vivenda 2022-25. Segons la convocatòria, les ciutats tenim dret a sol·licitar ajudes de 1.500 euros per cada 1.000 habitants”.

La Junta de Govern Local també ha sol·licitat a la Diputació de València una subvenció de 12.342 € per a l’execució del programa de visites anuals al jaciment arqueològic de la Cova del Parpalló.

****Més assumptes****

Balbina Sendra ha informat que hui també s’ha aprovat la segona pròrroga del conveni entre l'Ajuntament de Gandia i el Palau Ducal dels Borja (Fundació de la Comunitat Valenciana) per un  import de 40.000 euros. L'acord entre ambdues entitats, que es manté pràcticament igual des de 2010, té com a objectiu la protecció i gestió del patrimoni històric. “Com tots sabeu, el Palau Ducal dels Borja de Gandia és un dels edificis més emblemàtics i amb més valor històric i cultural de la Comunitat Valenciana. Les seues parets guarden segles d'història i, gràcies al gran treball desenvolupat des de la direcció del mateix, s'ha convertit en un dels atractius turístics més importants de la ciutat i en un espai de referència per a acollir tota mena d'actes culturals i socials. Des de l'Ajuntament de Gandia mantenim el nostre compromís amb el Palau i continuarem treballant junts per continuar referenciant-lo com un emblema de la nostra ciutat”.

Finalment, l’adhesió de l’Ajuntament de Gandia al conveni de col·laboració entre l’Institut Valencià de Cultura i la FVMP per a la cooperació en la promoció i difusió del projecte “Circuit cultural valencià”.

[Twittear](https://twitter.com/share)